Vier mans met renosterhorings betrapVier verdagtes is in hegtenis geneem. Foto: Verskaf Vier mans is Maandagmiddag in die Oos-Rand in hegtenis geneem nadat twee renosterhorings in hul besit gevind is. Kapt. Thivhulawi Tshilate, polisiewoordvoerder, het gesê die Germiston-eenheid van die Gautengse blitspatrollie het die inhegtenisnemings omstreeks 16:00 in Geduld gemaak. “Die beamptes was besig met roetinepatrollie toe hulle twee verdagte voertuie in ŉ oop park sien staan het. Die polisie het die voertuie genader, waarna een van die voertuie, ŉ silwer Mercedes Benz, weggery het. Die ander voertuig, ŉ wit Ford Ranger, is gestop en deursoek.” Die polisie het die twee renosterhorings in die agterkant van die bakkie gevind en daarop beslag gelê. Die verdagtes is dadelik in hegtenis geneem. Hulle moet binnekort in die Springs-landdroshof verskyn op aanklag van die onwettige besit van renosterhoring. Die Springs-polisie ondersoek die saak. Die horings waarop beslag gelê is. Foto: Verskaf